MACO แจง “ฮัลโล บางกอก” ไม่ใช่ป้ายเถื่อน! ทำทุกอย่างตามขั้นตอน-อยู่ระหว่างรอใบอนุญาต
MACO แจง “ฮัลโล บางกอก” ไม่ใช่ป้ายเถื่อน! ทำทุกอย่างตามขั้นตอน-อยู่ระหว่างรอใบอนุญาต
14 ม.ค. 2563

สืบเนื่องจากกรณีที่ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ขอให้ผู้ถือหุ้นบริษัท มาสเตอร์ แอด จำกัด (มหาชน) หรือ MACO ไปใช้สิทธิออกเสียงในการประชุมวิสามัญผู้ถือหุ้น เพื่อพิจารณากรณีบริษัทจะเข้าซื้อหุ้นบริษัท ฮัลโล บางกอก แอล อี ดี จำกัด (Hello LED) เนื่องจากที่ปรึกษาทางการเงินอิสระ (IFA) เห็นว่าไม่เหมาะสมและผู้ถือหุ้นไม่ควรอนุมัติ
โดย ที่ปรึกษาทางการเงินอิสระ ระบุว่า Hello LED มีความเสี่ยงจากการมีป้ายโฆษณาเกินกว่ากึ่งหนึ่งที่ไม่มีใบอนุญาตก่อสร้างตาม พ.ร.บ.ควบคุมอาคาร พ.ศ. 2522 ซึ่งผู้บริหาร Hello LED ไม่สามารถยืนยันจำนวนป้ายที่ได้รับอนุญาตถูกต้องได้ ซึ่งถือเป็นความเสี่ยงสำคัญที่ไม่สามารถประเมินมูลค่าได้และอาจส่งผลกระทบต่อการดำเนินธุรกิจของ Hello LED และมูลค่ายุติธรรมของกิจการอย่างมีนัยสำคัญ
อย่างไรก็ตาม ล่าสุด ในวันนี้ (14 ม.ค.63) ฝ่ายสื่อสารองค์กรของบริษัท มาสเตอร์ แอด จำกัด (มหาชน) หรือ MACO ได้ทำการชี้แจงเกี่ยวกับกรณีดังกล่าวกับ “ข่าวหุ้นธุรกิจ” ว่า ฮัลโล บางกอก แอล อี ดี เป็นผู้ดำเนินธุรกิจเกี่ยวกับการให้เช่าสื่อโฆษณาบิลบอร์ดและดิจิทัล LED มูลค่า 1,950 ล้านบาท ซึ่งปัจจุบันบริษัทอยู่ระหว่างการขอใบอนุญาตป้ายโฆษณา และบริษัทมีแนวทางการขอใบอนุญาตอย่างเป็นรูปธรรม
“ป้ายโฆษณาของ ฮัลโล บางกอก แอล อี ดี ไม่ใช่ป้ายเถื่อนอย่างที่มีการวิพากษ์วิจารณ์ เพียงแต่บางส่วนเป็นป้ายโฆษณาที่มีมาก่อนพ.ร.บ.ควบคุมอาคาร อย่างไรก็ตามขณะนี้บริษัทอยู่ระหว่างการขออนุญาต ซึ่งจะมีการดำเนินการทุกอย่างตามขั้นตอนและกฏหมายกำหนด” ฝ่ายสื่อสารองค์กร กล่าว